32006R0402
L 070/35
JURNALUL OFÍCIAL AL UNIUNII EUROPENE
REGULAMENTUL (CE) NR. 402/2006 AL COMISIEI
din 8 martie 2006
de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (1), în special articolul 247,
întrucât:
(1)
Ținând seama de experiența dobândită de la intrarea în vigoare a Regulamentului (CE) nr. 89/97 al Comisiei din 20 ianuarie 1997 de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (2), este necesar să fie precizate metodele de stabilire a greutății nete a bananelor proaspete. Metodele respective trebuie să includă cântărirea bananelor proaspete în vederea stabilirii greutății lor nete și întocmirea unor certificate de cântărire a bananelor care să ateste greutatea acestora de către operatori economici autorizați de autoritățile vamale. Greutatea netă a bananelor proaspete trebuie stabilită pentru fiecare lot de banane proaspete, indiferent de mijlocul de transport utilizat.
(2)
Pentru a acorda timp suficient statelor membre și operatorilor economici de a se pregăti pentru acordarea unei autorizații cântăritorilor, măsurile privind cântărirea bananelor proaspete și întocmirea certificatelor de cântărire a bananelor trebuie să se aplice începând cu 1 iunie 2006.
(3)
Prin Regulamentul (CE) nr. 1480/2003 al Consiliului din 11 august 2003 de instituire a unei taxe compensatorii definitive și de percepere definitivă a taxei provizorii instituite la importurile anumitor microcircuite electronice denumite „DRAM” (dynamic random access memories - memorii dinamice cu acces aleatoriu) originare din Republica Coreea (3) s-au impus taxe compensatorii pentru importurile anumitor circuite electronice reglementate de capitolele 84 și 85 din Nomenclatura Combinată. Pentru a asigura aplicarea uniformă a acestor taxe compensatorii, este necesar să existe o regulă de origine specifică pentru produsele reglementate de regulamentul menționat anterior.
(4)
Prin urmare, Regulamentul (CEE) nr. 2454/93 al Comisiei (4) trebuie modificat în consecință.
(5)
Măsurile prevăzute de prezentul regulament sunt conforme cu avizul Comitetului Codului Vamal,
ADOPTĂ PREZENTUL REGULAMENT:
Articolul 1
Regulamentul (CEE) nr. 2454/93 se modifică după cum urmează:
1.
După articolul 290, se inserează următorul text:
2.
Articolul 290a se înlocuiește cu următorul text:
„Articolul 290a
În sensul prezentului capitol și al anexelor 38b și 38c, prin următoarele se înțelege:
(a)
«cântăritor autorizat»: orice operator economic autorizat de un birou vamal pentru cântărirea bananelor proaspete;
(b)
«documentația solicitantului»: orice document privind cântărirea bananelor proaspete;
(c)
«greutate netă de banane proaspete»: greutatea bananelor în sine, fără ambalaje sau containere de orice tip;
(d)
«lot de banane proaspete»: lotul care conține cantitatea totală de banane proaspete încărcate pe un singur mijloc de transport și expediată de un singur exportator unuia sau mai multor destinatari;
(e)
«loc de descărcare»: orice loc în care se poate descărca sau transporta sub regim vamal un lot de banane proaspete, sau, în cazul traficului containerizat, locul în care containerul este descărcat din navă, aeronavă sau dintr-un alt mijloc de transport principal, sau locul în care se dezambalează containerul.”
3.
Se inserează următorul articol 290b:
„Articolul 290b
(1) Orice birou vamal acordă statutul de cântăritor autorizat, la cerere, operatorilor economici care participă la importul, transportul, depozitarea sau manipularea bananelor proaspete, cu condiția să se îndeplinească următoarele condiții:
(a)
solicitantul prezintă toate garanțiile necesare pentru buna desfășurare a cântăririi;
(b)
solicitantul dispune de echipamentele corespunzătoare de cântărire;
(c)
documentația solicitantului permite autorităților vamale să efectueze controale eficiente.
Biroul vamal refuză acordarea statutului de cântăritor autorizat în cazul în care solicitantul a încălcat grav sau în mod repetat reglementările vamale.
Autorizația privește numai cântărirea bananelor proaspete efectuată la locul controlat de biroul vamal care a acordat autorizația.
(2) Statutul de cântăritor autorizat este retras de către biroul vamal care a acordat autorizația în cazul în care titularul nu mai îndeplinește condițiile prevăzute la alineatul (1).”
4.
Se inserează următorul articol 290c:
„Articolul 290c
(1) Pentru verificarea greutății nete a bananelor proaspete importate în Comunitate și care intră sub incidența codului NC 0803 00 19, declarațiile de punere în liberă circulație trebuie să fie însoțite de un certificat de cântărire a bananelor care să ateste greutatea netă a lotului de banane proaspete în cauză, în funcție de tipul de ambalaj și de origine.
Certificatul de cântărire a bananelor este întocmit de un cântăritor autorizat în conformitate cu procedura menționată în anexa 38b și după modelul corespunzător specimenului reprodus în anexa 38c.
Un astfel de certificat poate fi furnizat autorităților vamale în formă electronică, în condiții care urmează să fie stabilite de autoritățile vamale.
(2) Cântăritorul autorizat notifică în prealabil autorităților vamale cântărirea transportului de banane proaspete în scopul întocmirii unui certificat de cântărire a bananelor, oferind detalii despre tipul ambalajului, originea, data și locul în care se efectuează cântărirea.
(3) Fiecare birou vamal verifică, în funcție de rezultatele unei analize a riscului, greutatea netă a bananelor proaspete indicată pe certificatele de cântărire a bananelor, prin controlul a cel puțin 5 % din numărul total de certificate de cântărire a bananelor prezentate în fiecare an, fie asistând la cântărirea eșantioanelor reprezentative de banane efectuată de cântăritorul autorizat, fie cântărind el însuși eșantioanele respective, în conformitate cu procedura menționată la punctele 1, 2 și 3 din anexa 38b.”
5.
Se inserează următorul articol 290d:
„Articolul 290d
Comisiei îi sunt comunicate de către statele membre lista cântăritorilor autorizați și orice modificare ulterioară a acesteia.
Comisia transmite informațiile respective celorlalte state membre.”
6.
Anexa 11 se modifică în conformitate cu anexa I la prezentul regulament.
7.
Anexa 38b se înlocuiește cu textul prevăzut în anexa II la prezentul regulament.
8.
Anexa 38c se inserează în conformitate cu anexa III la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Cu toate acestea, articolul 1 punctele 4, 7 și 8 se aplică începând cu 1 iunie 2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 martie 2006.